Merikylpylän puisto ja Lauttasaaren uimaranta lännestä kuvattuna.
Kasinon ranta vuonna 1923
Merikylpylän puisto Vattu­niemen länsi­rannalta katsottuna. Taustalla Lautta­saaren kirkon torni.
Silja Linen "Liikuntalaiva" liuku­mäkineen Lautta­saaren uima­rannalla.
Särkiniemen­tien ylittävä jalan­kulku­silta yhdistää Meri­kylpylän puiston Hevosen­kenkä­puistoon.
**Merikylpylän puisto** (ruots. *Sjöbadsparken*) on puisto Helsingin Lautta­saaressa, Hevosen­kenkä­lahden rannalla, Myllykallion ja Vattuniemen osa-alueiden rajalla.

Uimaranta
---------

Merikylpylän puistossa sijaitsee toinen Lauttasaaren kahdesta uima­rannasta. Viralliselta nimeltään uimaranta on *Lautta­saaren uima­ranta*, mutta se tunnetaan yleisesti myös nimellä *Kasinonranta*. Viimeksi mainittu nimi johtuu Lauttasaaren Kasino (Drumsö Kasino) -nimisestä puu­rakenteisesta kesä­ravintolasta, jonka Julius Tallberg rakennutti alueelle vuonna 1913, mutta joka paloi vuonna 1947. Lautta­saaren Kasinolla järjestettiin aikoinaan kesä­sunnun­taisin tansseja orkesterin tahdittamana. Nykyisin Kasinonranta on myös alueella kesäisin toimivan kahvilan nimenä.

Uimaranta on hiekka­pohjainen ja varsin matala, ja se on varsinkin lapsi­perheiden suosiossa. Se oli 1900-luvun alkupuolella yksi Helsingin seudun suosituimmista uima­rannoista ja retkeily­kohteista. Vuosina 1913-1917 Helsingin viimeiset hevos­vetoiset raitio­vaunut liikennöivät Lautta­saaren lautta­laiturilta Kasinon­rannan ohi Kataja­harjuun.

Uimarannan nykyinen puku­suoja­rakennus on Helvi Mether-Borgströmin suunnittelema ja valmistunut vuonna 1966.

Hiekkarannalla on kentät rantalentopalloa ja rantakäsipalloa varten. Puistossa on lisäksi kaksi koripallokenttää..

Nimen historia
--------------

Nimi Merikylpylän ­puisto vahvistettiin asema­kaavassa vuonna 1950. Aikaisemmin sen nimenä oli ollut vuodesta 1913 lähtien Badparken, joka vuonna 1932 suomennettiin Kylpy­puistoksi ja käsitti tuolloin myös nykyisen Hevosen­kenkä­puiston. Alueella kulkeneen kävelytien nimenä on ollut Promenaden vuodesta 1913, joka vuonna 1932 suomennettiin Kävely­tieksi.

Ulkoilualue ja lähiliikuntapaikka
---------------------------------

Merikylpylän puistosta jatkuu saaren etelä­kärjessä olevalle ulkoilualueelle saakka rannassa kulkeva kapeahko, mutta katkeamaton puisto­alue. 

Lauttasaaren etelä­kärkeen johtavan Särki­niemen­tien ylittävä jalan­kulku­silta yhdistää Meri­kylpylän puiston Hevosen­kenkä­puistoon. Yhdessä nämä kaksi puistoa muodostavat Lauttasaaren lähi­liikunta­paikan,  *Nuori Suomi* -puiston.

Lähteet
-------

1. 1 2  Nuori Suomi -lähiliikuntapaikka *vihreatsyit.fi*. Viitattu 1.8.2014.
2. 1 2  Lauttasaaren lähiliikuntapaikka, Hankeprosessin arviointiraportti Finnish Consulting Group.  Arkistoitu 8.8.2014. Viitattu 1.8.2014.
3. ↑  Lauttasaaren uimaranta Helsingin kaupungin liikuntavirasto. Viitattu 1.8.2014.
4. 1 2  Marianne Brommels, Christine-Louise Gestrin: *Lauttasaari ennen siltaa*, s. 53. Suomentanut Marjo Uusikylä. Svenska kulturfonden, 1999. ISBN 951-9211-44-6.
5. 1 2  Merikylpylän puisto Avoimet Puutarhat. Viitattu 1.8.2014.
6. ↑  Kahvila Kasinonranta *eat.fi*. Viitattu 1.8.2014.
7. ↑  Lauttasaaren kasinonranta - uimaranta *stadissa.fi*. Viitattu 1.8.2014.
8. ↑  Helsingin raitiolinjat 1 Suomen Raitiotieseura ry.  Arkistoitu 24.7.2008. Viitattu 1.8.2014.
9. ↑  Lauttasaaren rakennusinventointi 2001-2002 Helsingin kaupunginmuseo. Viitattu 1.8.2014.
10. ↑  Lauttasaari, Urheilu ja ulkoilu Lauttasaari-seura.  Arkistoitu 7.7.2014. Viitattu 1.8.2014.
11. ↑  "31. kaupunginosa Lauttasaari", *Helsingin kadunnimet*, s. 162-164. Helsingin kaupungin nimistötoimikunta, 1970.